作者:無名氏
標題:六州
內容:雙鳳落，佳氣藹龍山。澄江左，清湖右，日夜海潮翻。因吉地、卜築圜壇。宏基隆陛級，神位周環。邊陲靜、掛起櫜鞬。奠枕海隅安。三年親祀，一陽初動，虔修大報，高處紫煙燔。看鳴鑾，鉤陳肅，天仗轉，朔風寒。孤竹管，雲和瑟，樂奏徹天關。嘉籩薦、玉奠璵璠。奉神歡。九霄瑞氣起祥煙。來如風馬欻然。還留福，已滋繁。回龍馭，升丹闕，布皇澤，春色滿人間。